CELEX: 62020TN0032
Language: mt
Date: 2020-01-14 00:00:00
Title: Kawża T-32/20: Rikors ippreżentat fl-14 ta’ Jannar 2020 – Buxadé Villalba et vs Il-Parlament Ewropew

9.3.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 77/56
            
         
      Rikors ippreżentat fl-14 ta’ Jannar 2020 – Buxadé Villalba et vs Il-Parlament Ewropew
      (Kawża T-32/20)
      (2020/C 77/78)
      Lingwa tal-kawża: l-Ispanjol
      
         Partijiet
      
      
         Rikorrenti: Jorge Buxadé Villalba, María Esperanza Araceli Aguilar Pinar u Hermann Tertsch Del Valle-Lersundi (rappreżentanti: M. Castro Fuertes, avukat)
      
         Konvenut: Il-Parlament Ewropew
      
         Talbiet
      
      Ir-rikorrenti jitolbu li l-Qorti Ġenerali jogħġobha:
      
                  —
               
               
                  tannulla d-deċiżjoni li jiġu rrikonoxxuti Carles Puigdemont i Casamajó u Antoni Comín i Oliveres bħala membri tal-Parlament Ewropew;
               
            
                  —
               
               
                  tordna l-waqfien ta’ kwalunkwe effett ta’ tali status u l-annullament ta’ kwalunkwe effett diġà prodott;
               
            
                  —
               
               
                  tordna t-tmiem ta’ kwalunkwe kuntratt ta’ provvista ta’ servizzi ffirmat minnn Carles Puigdemont i Casamajó u Antoni Comín i Oliveres ma’ assistenti, konsulenti, staġisti jew terzi;
               
            
                  —
               
               
                  tikkundanna lil Carles Puigdemont i Casamajó u lil Antoni Comín i Oliveres sabiex jirrimborsaw l-ammonti kollha li rċevew mill-Parlament Ewropew fl-istatus illeġittimu tagħhom ta’ Membri tal-Parlament Ewropew għal kwalunkwe raġuni u għal kwalunkwe ammont, u ta’ dawk imħallsa mill-Parlament Ewropew lil terzi għal kwalunkwe kuntratt ta’ provvista ta’ servizzi ma’ assistenti, konsulenti, staġisti jew terzi.
               
            
                  —
               
               
                  sussidjarjament, tiddikjara l-inkompatibilità tal-pożizzjoni ta’ Parlamentari Ewropew ma’ dik ta’ membru tal-Asamblea legislativa de la Comunidad Autónoma (l-Assemblea Leġislattiva tal-Komunità Awtonoma) u tiddikjara li ma għandhom l-ebda dritt li jirċievu xi remunerazzjoni mit-2 ta’ Lulju 2019 sad-data ta’ bidu tal-funzjonijiet tagħhom, u tordna rimbors flimkien ma’ interessi moratorji, fil-każ li rċevew xi ammont;
               
            
                  —
               
               
                  tikkundanna lill-Parlament Ewropew għall-ispejjeż fil-każ li tintlaqa’ t-talba.
               
            
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw erba’ motivi.
      
                  1.
               
               
                  L-ewwel motiv ibbażat fuq il-ksur tal-Artikoli 8 u 12 tal-Att dwar l-Elezzjoni tal-Membri tal-Parlament Ewropew, tal-20 ta’ Settembru 1976, flimien mal-leġiżlazzjoni elettorali Spanjola.
                  
                              —
                           
                           
                              Huwa allegat f’dan ir-rigward li, konformement mal-imsemmi att, il-proċedura elettorali Ewropea għandha tkun irregolata, f’kull Stat Membru, mid-disposizzjonijiet nazzjonali u li, konsegwentement, l-Artikoli 219 sa 224 tal-Ley Orgánica del Régimen Electoral General (il-Liġi Organika tas-Sistema Elettorali Ġenerali) huma applikabbli. Speċifikament, din l-aħħar dispożizzjoni tipprevedi li fi żmien ħamest ijiem il-kandidati eletti jridu jieħdu ġurament jew iwiegħdu solennement li josservaw il-Kostituzzjoni, jew inkella s-siġġu jkun iddikjarat vakanti. Madanakollu, C. Puigdemont u A. Comín qatt ma dehru quddiem il-Junta Electoral Central (il-Bord Elettorali Ċentrali, Spanja) sabiex jieħdu l-ġurament jew iwiegħdu li jikkonformaw mal-Kostituzzjoni.
                           
                        
            
                  2.
               
               
                  It-tieni motiv ibbażat fuq il-ksur tal-Artikolu 3(3) tar-Regoli tal-Proċedura tal-Parlament Ewropew.
                  
                              —
                           
                           
                              F’dan ir-rigward, huwa allegat li ma ġiet sottomessa l-ebda konferma mill-awtorità kompetenti Spanjola li tikkomunika li C. Puigdemont u A. Comín wettqu l-fomalitajiet dwar l-osservanza tal-Kostituzzjoni, li huma bħal kundizzjoni sospensiva għall-istatus tagħhom bħala membri eletti. Konsegwentement, l-azzjoni tal-Parlament Ewropew tikser, fil-fehma tar-rikorrenti, l-Att Elettorali Ewropew, jindaħal fuq il-kompetenzi sovrani tal-Istati Membri u jqiegħed f’nuqqas totali ta’ legalità u validità kwalunkwe ftehim li jkun adottat mill-Parlament Ewropew fil-plenarja jew fil-kumitati, fejn jistgħu jieħdu sehem C. Puigdemont u A. Comín.
                           
                        
            
                  3.
               
               
                  It-tielet motiv, ibbażat fuq l-irrilevanza, bħala effett tan-nullità tal-att tal-Parlament Ewropew, tas-sentenza tal-Qorti tal-Ġustizzja tal-Unjoni Ewropea tad-19 ta’ Diċembru 2019, mogħtija fil-Kawża C-502/19, Junqueras Vies.
                  
                              —
                           
                           
                              Huwa allegat f’dan ir-rigward li C. Puigdemont u A. Comin qatt ma kienu f’sitwazzjoni ta’ arrest preventiv, u li l-imsemmija persuni jgawdu biss l-immunità mill-proklamazzjoni tagħhom ta’ membri eletti, iżda ma għandhomx l-istatus sħiħ ta’ Membru tal-Parlament Ewropew, għax ma wettqux il-formalitajiet kollha previsti mill-proċedura elettorali Spanjola.
                           
                        
            
                  4.
               
               
                  Ir-raba’ motiv, invokat sussidjarjament, ibbażat fuq il-ksur tal-Artikoli 7(3) u (4) tal-Att Elettorali Ewropew, sa fejn hemm kawża ta’ inkompatibbiltà prevista fil-leġiżlazzjoni elettorali Spanjola [l-Artikolu 211(2)(d) tal-Ley Orgánica del Régimen Electoral General (il-Liġi Organika tas-Sistema Elettorali Ġenerali)].
                  
                              —
                           
                           
                              Huwa f’dan il-każ allegat li, konformement mal-leġiżlazzjoni Ewropea, kull Stat Membru jista’ jestendi l-inkompatibbiltajiet previsti fuq livell nazzjonali għall-elezzjonijiet għall-Parlament Ewropew, li d-dispożizzjoni tad-dritt elettorali nazzjonali msemmija iktar ’il fuq tipprevedi l-inkompatibilità ta’ dawk li huma membri tal-Assemblej Leġiżlattivi tal-Komunitajiet Awtonomi, u li C. Puigdemont u A. Comín waqfu milli jkunu membri tal-Parlament ta’ Cataluña fis-7 ta’ Jannar 2020.